遊善權山留題三首 寺後湫水
作者：陳克
朝代：宋

paragraphs: 岡巒誰穿空，脈液互吞吐。
憑虛倚翠巖，發地涵潼乳。
哀絃響崖寺，清鏡照林塢。
縈坻驟曲折，嚙石猶飛舞。
津涯浩無窮，神怪傳自古。
參差見坤軸，晃蕩連水府。
微生寄荒絕，多病厭鹹苦。
永懷宅清泠，戮力事農圃。
青秧漸出水，紫筍新過雨。
無慚種秫陶，更似煎茶羽。